P6_TA(2006)0448

Euroopa Liidu ja Venemaa vahelised suhted Venemaa ajakirjaniku Anna Politkovskaja mõrva järel

Euroopa Parlamendi resolutsioon Euroopa Liidu ja Venemaa vaheliste suhete kohta Venemaa ajakirjaniku Anna Politkovskaja mõrva järel

Euroopa Parlament,

- võttes arvesse, et 1. detsembril 1997. aastal jõustunud ELi-Venemaa partnerlus- ja koostöölepingus on seatud eesmärgiks demokraatia ja poliitiliste vabaduste kindlustamine Venemaa Föderatsioonis ning et läbirääkimised uue lepingu üle peaksid algama aastal 2006;

- võttes arvesse oma varasemaid resolutsioone ja deklaratsioone ajakirjandus- ja sõnavabaduse kohta Venemaal ning eelkõige oma 26. mai 2005. aasta resolutsiooni ELi-Venemaa suhete kohta [1];

- tuletades meelde Venemaa Föderatsiooni kohustusi seoses inimõigustega, eriti arvestades tõsiasja, et Venemaa on praegu Euroopa Nõukogu ministrite komitee eesistuja;

- võttes arvesse kodukorra artikli 103 lõiget 2,

A. arvestades, et Vene ajakirjanik Anna Politkovskaja tapeti laupäeval, 7. oktoobril 2006 tema korterelamu liftis ning tema tulistamise viis viitab palgamõrvale;

B. arvestades, et Anna Politkovskaja avaldas palju artikleid ja mitu raamatut inimõiguste olukorra kohta Venemaal, eelkõige Tšetšeenias ja Põhja-Kaukaasias;

C. arvestades, et Anna Politkovskaja kaitses vankumatult inimõigusi Venemaal ning toetas edukalt inimõiguste rikkumise ohvreid, eriti Tšetšeenias;

D. arvestades, et Politkovskaja mõrvale eelnes Venemaa pangandussüsteemi reformida üritanud Venemaa keskpanga asepresidendi Andrei Kozlovi tapmine; arvestades, et 16. oktoobril 2006 tapeti tema enda korteris infoagentuuri Itar-Tass ärijuht Anatoli Voronin;

E. arvestades, et poliitiliste vastaste tapmine on muutunud Venemaa poliitilisel areenil murettekitavaks nähtuseks;

F. arvestades, et Piirideta Ajakirjanike ja Ajakirjanike Kaitse Komitee hinnangul on ajakirjanike tapmiste arv Venemaal üks maailma suurimaid;

G. arvestades, et ajakirjanike tapmiste juurdlused on olnud ebapiisavad ja enamikul juhtudel pole tapjaid paljastatud;

H. arvestades, et nii rahvusvahelisel areenil kui ka Venemaal on üldsus väljendanud tõsist muret ajakirjandus- ja sõnavabaduse suureneva piiramise üle Venemaal;

I. arvestades, et ajakirjandusvabadus, sõltumatute ajakirjanike tõhus kaitsmine ning inimõigusorganisatsioonide töö igakülgne toetamine on riigi demokraatliku arengu üks põhielemente,

1. avaldab tunnustust Anna Politkovskaja tööle ja saavutustele - Politkovskaja oli väga lugupeetud uuriv ajakirjanik, keda peeti Venemaa ausa ajakirjanduse sümboliks, kes sai rohkesti autasusid, muu hulgas Olof Palme autasu, astus julgelt välja inimelu ja -väärikuse kaitseks ning paljastas inimsusevastaste kuritegude eri vorme, eriti Tšetšeenias, ja andis neist erapooletu ülevaate;

2. avaldab siirast kaastunnet Anna Politkovskaja perekonnale ja sõpradele ning tema kolleegidele ajakirjanduses ja inimõigusliikumises;

3. mõistab karmilt hukka Anna Politkovskaja mõrva ning kutsub Venemaa ametiasutusi üles viima läbi sõltumatut ja tõhusat juurdlust, et leida selle argpüksliku kuriteo eest vastutavad isikud ja neid karistada; palub ELil ja Euroopa Nõukogul seda juurdlust teraselt jälgida;

4. väljendab sügavat muret sõltumatute ajakirjanike ja teiste Venemaa praegust valitsust kritiseerivate isikute sageneva ähvardamise, tagakiusamise ja tapmise üle ning tuletab Venemaa valitsusele meelde, et selle suundumuse jätkumine kahjustab Venemaa üldist mainet;

5. kutsub Venemaa ametiasutusi üles võitlema aktiivselt sõltumatute ajakirjanike ja inimõigusaktivistide ähvardamise vastu ning kaitsma igakülgselt sõltumatuid ajakirjanikke, kes paljastavad oma riigis raskeid ebaõigluse juhtumeid, ning inimõigusorganisatsioone ja nende esindajaid, kes kaitsevad inimõiguste rikkumise ohvreid;

6. palub komisjonil ja liikmesriikidel asuda Venemaa Föderatsiooniga peetavatel uue partnerlus- ja koostöölepingu läbirääkimistel põhimõttelisele ja järjekindlale seisukohale ning nõuda tungivalt ajakirjandusvabaduse kaitsmist ja sõltumatu ajakirjanduse austamist Euroopa standardite kohaselt;

7. nõuab seoses sellega tungivalt, et nõukogu mõtleks tõsiselt järele edaspidiste suhete üle Venemaa Föderatsiooniga ning arutaks seda teemat Euroopa Parlamendi ja kodanikuühiskonnaga, et seada demokraatia, inimõigused ja sõnavabadus mis tahes tulevase lepingu keskmesse ning luua selge mehhanism antud lepingu kõikide sätete rakendamise jälgimiseks;

8. nõuab ELi ja Venemaa inimõigustealase dialoogi tihendamist, et see oleks tõhusam ja rohkem tulemustele suunatud ning kaasaks igal tasandil täielikult Euroopa Parlamendi, eesmärgiga tugevdada seda valdkonda lähitulevikus arutlusele tulevas uues partnerlus- ja koostöölepingus;

9. on seisukohal, et kõik demokraatlikud institutsioonid, sh Euroopa Parlament, peaksid täitma oma moraalset kohustust mõista sellised kuriteod viivitamatult hukka, näidates üles kindlat tahet kaitsta inimõigusi, olenemata poliitilisest olukorrast;

10. väljendab sügavat muret tõsiasja üle, et uue kodanikuühiskonna organisatsioone käsitleva seadusandluse tõttu on rohkem kui 90 valitsusvälist organisatsiooni olnud sunnitud oma tegevuse Venemaal lõpetama; nõuab tungivalt, et Venemaa ametiasutused kiirendaksid registreerimismenetlusi ning lubaksid organisatsioonidel vahepeal tegevust jätkata, kuni nende avaldused on nõuetekohaselt käsitletud ja registrisse kantud; palub Venemaa valitsusel mitte kasutada uue seaduse normide ähmasust ettekäändena, et vaigistada kodanikuühiskonna kriitilised hääled;

11. mõistab, et on ainult üks võimalus näidata üles tõelist austust Anna Politkovskaja kirgliku pühendumuse vastu tõele, õiglusele ja inimväärikusele - tuleb teha ühiseid jõupingutusi, et teostada Anna Politkovskaja unistus demokraatlikust Venemaast, mis austab täielikult oma kodanike õigusi ja vabadusi;

12. teeb presidendile ülesandeks edastada käesolev resolutsioon komisjonile, nõukogule, liikmesriikide valitsustele ja parlamentidele, Venemaa Föderatsiooni valitsusele ja parlamendile ning Euroopa Nõukogule.

[1] ELT C 117 E, 18.5.2006, lk 235.

--------------------------------------------------